PSD riscă să piardă majoritatea în Senat, după ce un senator social-democrat a demisionat, miercuri. Iar plecările din PSD continuă. Alți doi deputați, apropiați ai primarului Capitalei Gabriela Firea, își dau demisia din partid. Potrivit informațiilor obținute de Digi24, este vorba despre deputații Alexandra-Corina Bogaciu și Constantin Cătălin Zamfira.

Cei doi deputați care demisionează din PSD

Miercuri, senatorul Emanuel Gabriel Butnariu a anunțat că demisionează din PSD și rămâne senator independent. Practic, după excluderea lui Adrian Ţuţuianu PSD rămâne cu 69 de senatori, adică fix majoritatea necesară pentru adoptarea legilor importante.

La Camera Deputaţilor, PSD va trebui să negocieze şi mai dur de acum înainte cu celalate partide pentru a-şi trece proiectele.

Alexandra Corina Bogaciu a candidat din partea PSD pe lista din Ilfov. Despre tânăra în vârstă de 29 de ani presa scria, înainte de alegerile parlamentare din 2016, că ar fi nepoata primarului din Voluntari, Florin Pandele, soțul Gabrielei Firea.

Constantin Cătălin Zamfira a fost ales tot în 2016, candidând pe listele PSD Ilfov.